bavarian-nlp/barwiki-20250901 huggingface dataset:
Kiadarf an da Ampa

Kiadarf an da Ampa (amtli: Kirchdorf a.d.Amper) is a Gmoa im oberboarischen Landkroas Freising.
Geografie.
D'Gmoa Kiadarf liegt im Ampertoi, am großn Landschaftsschutzgebiet.
Ortstei san Berghof, Burghaun, Esterndaf, Geierlabo, Hahnboch, Heifabrunn, Hirschbo, Kiadarf, Niading, Saulhof, Sche'ihof, Schilabo, Unterberg, Voglhof, Wippenhaun.
Wobbm.
Offizieja Bschrieb: "Über silbernen Wellenbalken in Rot zwei aufrechte, abgewendete goldene Hirschstangen, darüber ein aufrechter silberner Schlüssel mit gegabeltem Bart."
Da suibane Wejnboiken steht fiad Log vo da Gmoa an da Ampa. De zwoa Hirschgweih stejn ned an Hirschboch dor, dea wo durch d'Gmoa fliaßt, sondan de soin vuimehra aufs Wobbm vom odeligen Geschlecht vo Kiadarf zruckgeh.
Gschicht.
Da Ortstei Niading is ois easchta in da Gmoa im Joar 788 unterm Freisinger Bischof Atto (783–811) urkundlich dawähnt woan.
Da Ortstei Hejfabrunn im Joar 813. Kiadarf seiba is eascht im Joar 1123 s'easchte Moi urkundlich dawähnt woan, geheard seit 1358 zum Kloster Neistift in Freising. 1708 is d'heidige barocke Pforrkira baut woan. Kiadarf si im Zug vo Vawoitungsreforma im Kinireich Bayern 1818 a sejbständige politische Gmoa.
Am 12. Meaz 1979 is da Nam vo da Gmoa "Kirchdorf" amtli in "Kirchdorf an der Amper (Kirchdorf a.d.Amper)" gendat woan.
Religiona.
Katholische Pforreien in da Gmoa:
Pforrei St. Martin in Kiadarf mit Filialkirchan St. Katharina Niading, St. Pankratius in Hirschbo und St. Georg in Boizing
Pforrei St. Nikolaus in Wippenhaun mit Filialkirchan in Burghaun und St. Clemens Oberberghausn
Eihgmoaunga.
Am 1. Jenna 1972 san Gebietsteile vo de aufglestn Gmoana Tünzhaun und Wippenhaun eihgliedat woan.
Kuitua und Sengswiadigkeitn.
Vor da Pforrkira St. Martin steht a Mariensain, de wo an d'Gfoina vom Deitsch-Franzesischen Kriag dainnat.
Niading

Niading (amtli: Nörting) is a recht gloana Ort mit 452 (Stond 2014) Einwohna in da Gmoa Kiadarf an da Ampa im oberboarischn Landkroas Freising.
Geografie.
Niading liegt im Ampertoi, am großn Landschaftsschutzgebiet.
Duach Niading seiba fließt da Otterboch, der ungefähr an Kilomäta hinterhoi in d'Amper neifliasst.
Gschicht.
Urkundlich erwähnt woan is Niading s'erste Moi 788, domois unterm Nama Neritinga. Aber ma moant, dass des Doaf scho fui lenga gehm hod, aufgrund vom germanischen Wort 'Thing' im Nama vom Ort, wos sovui wia a Versammlungplotz bei de antiken Germanen war.
S'genaue Joar vo da Eingemeindung woas ma ned.
1900 hod Niading sei eigene Feierwehr griagt, die bis heid besteht.
1907 dann a no an Schütznverein.
1972 is der dritte Verein, ein Stockschütznverein gegründet woan.
1988 is in großem Rahmen s'1200-jähringe Ortsbestehen gfeiert woan.
2000 hod d'Feierwehr ihr 100jähriges Bestehen gfeiert, 2007 dSchützn.
Im Jahr 2014 hod d'Feierwehr mit dem Bau vo am neia Feierwehrhaus ogfanga.
Religiona.
In Niading stäht a Kiacha, geweiht da heilign Katharina. Ursprünglich woa de Kiacha da St. Margaretha gweiht, aba wei da Maler aus vaseng a Buidl mit da Katharina drauf gmoit hod, is de Kiacha umdafft woan.
Außadem stehngan in und um Niading a Haufa Wegkreiz.
Kuitua und Sengswiadigkeitn.
Zum seng gibts in Niading d'Kiacha, gweicht da hl. Katharina.
Traditionell werd olle zwoa Joar a Maibam aufgesteit.
Fosanegl

Da Fosanegl oda Fasenickl is a boarische Fosnochtsfigua. Ea drogt a ästhetische Hoizmaskn und aufwendige, barocke Gwanda. Ea is a majestätische, prochtvolle Gschtoit, de wo a weng an an venezianischn Karnevai erinnad.
"Nigl/Negl" (dt. "Nickel") moant im Boarischn an Koboid (vgl. Bosnigl), "fosln" ("faseln") hoaßt unvaständle bzw. sinnlos dahearedn.
Gwand.
De Hoizmaskn vom Fasenickl muaß aus an Lindnhoizblock gloddlarvig aussagschniazt wean. Da Gsichtsausdruck is weda lustig no grauslich, eha a weng obghom. Obwoi ra an Kuglschnuaboart hot, san de Gsichtszig a weng feminin: hoche Stian, kloane Schtubsnosn, kloana Mund und millifoarbane Haut.
Auf da Maskn, om am Schädl, auf ana Haum huckt da "Schäbara". Des is a kunstvolla Fedanbusch mid Schejnbaam und buntn Bandln. Auf da Maskn is a Kopfduach festgmocht, des wia da Janka und de Hosn vaziat is.
De barockn Gwanda untascheidn se stoark vo andan Foschingsfiguan. Se san recht kunstvoi: Sei Gwand is aus Leinduach mid umara 6000 aufgnahdn roudn Fiizrautn und mid ana handknipftn Woiboatn eigrahmt. Janka und Hosn san mid an haufa Messinggleggal vaziat.
Weidas hot da Fosanegl imma a Goaßl ("Peitschn") dabei.
Vahoidn.
Da Fasenickl zoagt aa a bsundas Vahoidn. Ea schnoizt mid da Goaßl, so dass man scho vo weidn heat. De Gleckal auf sein Schädl laitn, wann a gäht. Ea fasld hinta da Maskn mid vaschtejda Schtimm, wos ma nit vastäht. Des mocht a vua oim bei scheenan Deandln. Ea vateit Brezn und Guadln. Dabei schreit a vo zeidweis "Gösucht", wo neamd woaß, wos des hoaßt.
Gschicht und Musäum.
Dea Brauch losst se bis ins 18. Joarhundad zruggvafoign. De Wuazn genga meglichaweis bis in heidnische Zeidn zrugg.
Da Fosanegl kimmt uaspringle woi aus Franggn. As Zentrum vom Brauchdum is heit owa Kipfabeag in Obabayern. Do gibts sogoa a oagnas Fasenickl-Museum. Des is in Kipfabeag im Toaweatahaisl untabrocht. Da Kean vo dem Haus schtammt ausn Middloita (14. Joarhundad). Im Musäum wean vua oim historische Gwanda und Maskn vo de Fasenickl ausgschtejt.
Vaoschtoitunga.
De Fosanegl beteilign se aa de Foschingsumzig in da Region.
Takeo Ischi

Da Takeo Ischi (jap. 石井健雄, "Ishii Takeo", * 3. März 1947 in Tokio, Japan) is a japanischa Sänger und a Jodla. Er is seit 1985 vaheirat und hod via Buama und a Dochta, die oba leida scho vastuam is.
Lem.
Da Takeo Ischi is in Tokio aufgwoxn und hod noch da Schui Maschinenbau studiat, wäu a amoi in Betrieb vo sein Vodan hätt iwanehman soin. Do in seina Freizeit wora a so vom Spüün auf da Zithern und aufm Hockbrettl begeistat, doss a si des Spüün damit glei söba beibrocht hod. Mid de Schoiblottn vom Jodla Franzl Lang hod a so aa no ois Autodidakt des Jodln glernt, sodass a boid im japanischn Feansehn an Auftritt kriagt hod. Auf des hinauf issa noch Eiropa gaungan und is aa glei in an Turistnlokäu bei Zürich augaschiad wuan. Ois eam sei Idoi, dea Lang Franzl, gheat hod, hod a eam unta seine Fittich gnumman und schee laungsam is a im deutschsprochign Raum, bei Funk und Füüm, ois "jodlnda Japaner" bekaunt wuan.
In de letzn Joa is natialich a wengl ruiga wurn um eam. Oba duach an Auftritt beim "Stefan Raab" in "TV total" isar a an jingaran Publikum bekaunt wuan.
Da Takeo woa da easchte Voiksmusikkinstla, der wos zu seina Liadln a Video drahn hod lossn. In dem siacht ma eam in ana Supamoaktkassa und auf an Wochnmoakt, wo a mid Pfandln und Klobiaschtln umduat, dawäu a singt.
Lem duat a mit seina Frau und seine viar Buam in Reit im Winkl.
Franzl Lang

Da Franzl Lang, biagalich: Franz Lang, (* 28. Dezember 1930 in Obersendling, Minga; † 6. Dezember 2015 in Minga) woa a deitscha Sänga, Jodla, Klampfn- und Quetschnspüla. Seit 1954 woara mit da Johanna vaheirot und hod mit ia aan Buam und aa Madl ghobt.
Lem.
Da Franz is in Minga aufgwoxn und und hod noch da Schui Weakzeigmocha gleant. Scho mit 9 Joa hodar a Quetschn kriagt, de is daun späda aa sei Marknzeichn wuan. Da Voiksschauspüla "Ludwig Schmid-Wildy" hod eam ins "Münchner Platzl" ghoid, wora sei easchte Bühnaneafohrung gmocht hod. Daun hams mit eam Probeaufnahman gmocht, und auf des hinauf is aa da easchte Plottnvatrog daherkumman. Mid seina Aufnauhman vom "Kuckucksjodler" issa berihmt wuan. Daunn houz a Massa Auftritt beim Radio und beim Feansehn gem, bei denen ea gsungan, obara vur oim aa gjodlt hod. Ob 1956 hodar aa Füüm draaht.
1968 woa sei gressta Erfoig, des Kufstaaliadl. Meafoch preisgekrönt, is des an absoluta Evergreen wuan, den inzwischen woi scho a jeda Sänga kavat hod, zum Beispüü da "Heino", de "Maria und Margot Hellwig und "Marianne und Michael".
In de 1970er-Joa woara imma Gost bei de „Lustigen Musikanten“ im ZDF und aa bei aundan voikstimlichn Sendungan. A Schippl Konzeatreisn hodar aa gmocht. Mid iba 500 gsunganan Liadln, mid mea ois 10 Milliaunen verkauftn Tonträgan, mid 20 Goldanen und aana Platin-Schoiplottn gheat a zu de erfoigreichstn Sänga im gaunzn Voiksmusikgschäft.
Da Franzl is am 6. Dezemba 2015 in an Mingana Kraunknhaus gstuam, mit 84 Joa.
Bliah

Bliah (dt: Blüte(n)) san Reproduktionsoagane vo de Pflanzna.
De Bliah san evolutionsgschichtle aus'n Schtengl und aus Bladdln entschtandn. De aißan Bladdln san a Lockmiddl fia Viecha (Kejchbladdln und Kronbladdln), de innan Bladdln vo da Bliah san de Foatpflanzungsorgane (Schtaubbladdln und Fruchtbladdln).
In de Schtaubbladdln entschtenga de Poin, in de Fruchtbladdln san de Oar. Wann de Poin af de Fruchtbladdln glanga (Bschtaibung), kimmts zua Befruchtung. In de Fruchtbladdln entschtähd de Soot, de Bliah wead zua Frucht.
Bliah im engan Sinn ham nua de Bedecktsama (Angiospermen).
Aundare Bedeitung.
„In de Bliah gehn“ (Weana Rednsoat), si davoschleichn, valuan gaungan, oposchn. De Heakunft is unkloa, kummt eha von „Pleite“ und hod mid Bleamln nix zum tuan.
Protist

Protistn ( Protista, „Uawesn“, „Eraschtlinge“) san a Gruppn vo kloawinzign Lebewesn, de wo owa nit olle midanana vawandt san.
Dazua ghean Oazella und Wenigzella (Eukaryota), des san Oign, Protozoen und a boa Schwammal. Friacha sans ois Taxon ogseng woan, heit owa neama.
Fiisch

Fiisch (dt.: Fisch, ) san Wiaweviecha, de wo im Wossa lem. Se hom koane Haxn ned und odma duach Kiema.
Systematik.
Fiisch san owa koa natialiche Eihheit. Des hoassd, se hom koa gmoasome Obschtommung (oiso koa oanzige Schtommfoam). Se san nua a Gruppn vo Viecha, de wo si ähnli san.
Vo de heit lemdn Fiisch untascheidd ma:
Parinacota

Da Parinacota is a Schichtvuikan a da Grenz zwischnChile und Bolivien am Gebiet vo da Atacama-Wüstn. Er ligt am Nationalpark Lauca 145 Kilomeda estle vo Arica. Zam mim Vuikan Pomerape, der wos noadestle vo erm ligt, buid a den Payachata-Komplex. A seim Fuaß ligt da Lago Chungará.
Arica

Arica is a Stod am eissastn Noadn vom sidamerikanischn Andn-Land Chile und ligt a da Región de Arica y Parinacota, Provinz de Arica. As Nochbaland Peru hod de Stod am Soipedagriag an Chile valoan. Arica hod 186.000 Eihwohna (Stand: 2005).
Puro, Chile

D Nationalhymne vo Chile is as Puro, Chile mim Text vom Eusebio Lillo (Strophe, 1847) und Bernardo de Vera y Pintado (Kehrvers, 1819) und mid da Muse vom Ramón Carnicer (1828).
Orginaltext.
Strophn:
Puro, Chile, es tu cielo azulado,
puras brisas te cruzan también;
y tu campo de flores bordado
es la copia feliz del Edén.
Majestuosa es la blanca montaña
[ que te dió por baluarte el Señor; (zwoamoi) ]
[ y ese mar que tranquilo te baña
te promete futuro esplendor. (zwoamoi) ]
Kehrvers:
Dulce patria, recibe los votos
con que Chile en tus aras juró:
[ que o la tumba serás de los libres
o el asilo contra la opresión, (dreimoi) ]
[ o el asilo contra la opresión. (dreimoi) ]
Región de Tarapacá

Tarapacá is a Region am Noadn vo Chile (Region I).
Tarapacá is wega seine groussn Salpeter- und Guano-Vorkommen a da Atacama-Wüstn scha umara 1800 recht bekannt gwen. D Atacama-Wüstn ghead zu de druckastn Gebiete auf da Erde.
Tarapacá bstehd aus de zwoa Provinzn Iquique und Tamarugal, weiche se in insgsamt sim Kommunen gliedan.
Llullaillaco

Da Llullaillaco (a: Llullayllacu) a da Grenz zwischn Argentinien und Chile is mid nochm Ojos del Salado und am erloschna Monte Pissis da dritthächste Vuikan und vor am Guallatiri in Chile da zwoathächste "aktive" Vuikan auf da Erde. Indianische Bautn auf seinm Gipfe hand de am hächstn glenga archäologische Funde auf da Wejd.
Valparaíso

Valparaíso [] (deitsch weatli: "Paradiestal") is a Hofnstod in Chile mid 302.982 Eihwohna. In da Agglomeration vo Valparaíso lemand 1.040.000 Leid (Stond: 2012). D Stod is da Siez vom chilenischn Kongress. A Tei vo da Stod is de Gruppm vo de Desventuradas-Inseln de mehra wia 1.000 km vom Stodkern wegad lingand.
Temuco

Temuco is a Stod in Sidchile. Se is a Zendrum vo de Mapuche ("Araukaner"), oba a vo de Deitsch-Chilenen. D Stod hod 280.613 Eihwohna (Stand: 2012) und is d Hauptstod vo da Región de la Araucanía am "gloana Süden".
A da Sproch Mapudungun (Sproch vo de Mapuche) bedeit da Nam vo da Stod "Wossa vo da Temupflanzn", arana Heilpflanzn.
Valdivia

Valdivia is a Stod am Sidn vo Chile eba 15 Kilomeda vom Pazifik wegad. Se hod 153.500 Eihwohna (Stand: 2006). D Stod is d Hauptstod vo da Región de los Ríos und da Siez vo da Universidad Austral de Chile. Valdivia is da Siez vo am römisch-katholischn Bischof, as Bistum ghead zua Kiachnprovinz Concepción.
Mämmi

Mämmi (Schwedisch: "Memma") is a bochana Moizpudding. In Finnland wead a vua oim u Oustan koid gessn.
Mämmi wead aus Braumoiz, Wossa, Koanmejh, Soiz, Zuggasirup und Bittapamarantschn gmocht. De Mämmi wean im Ofa bocha und miassn nacha no a boa Dog in da Luft schteh und ziang. Umara 80% wean zua Oustazeid gessn.
Königlich Bayerisches Amtsgericht

As Königlich Bayerische Amtsgericht is a Feansengserie vom ZDF. Se hod 53 Tei und is zwischn 1968 und 1972 entstandn. Se spuit im dafundanan Oat Gaisbach in Niedabayern in de Joahr 1912/1913.
Bsetzung.
Weidare Leid, de wo fiakema:
Nach jeda Foige spuin da Pepi Scherfler (Tubist) und seine Musikantn de beliabte Amtsgrichtspoika.
Georg Lohmeier

Da Lohmeier Georg (* 9. Juli 1926 z Loh; † 20. Januar 2015 z Minga) wor a bayrischa Schriftsteja, Dramatika, Regisseur und Schauspuia. Ea is unta andam da Autor vo da Feansengserie "Königlich Bayerisches Amtsgericht".
Da Lohmeier hod as katholische Priestaseminar z Freising bsuacht. Do hod a si mit unsan spadan Pobst Benedikt XVI. ogfreindd. Oschliaßad hod a zwoa Semesta Theologie studiat. Wia ra sei Frau kena gleant ghobt hod, hod a damit aufgheat und Theatawissnschoft und Kunstgschicht weida studiat. Ea hod Biacha gschriebn und wor a wichtiga Mitorwata vom Bayrischn Rundfunk.
Da Lohmeier hod en "Bund bayerischer Patrioten" grindd. Anno 1974 hod a de Wiedaeifiahrung vo da Monarchie gfoadat. Ea wor Mitglied vo de Münchner Turmschreiber.
Karl-Valentin-Orden

Da Karl-Valentin-Orden is a Foschingsoadn, dea wo nachn Mingna Komika Karl Valentin gnennt worn is. Valieha wead a vo da Mingna Foschingsgsejschoft "Narrhalla" seit 1973 jeds Joahr im Jenna. Auszoachnet wead a Bemeakung, Red oda Aktion mit hintagrindign Hamua im Sinn vom Karl Valentin.
Sybille Krafft

De Sybille Krafft (* 1958 z Minga) is a bayrische Dokumentarfuimarin, Journalistin, Schriftstejarin und Ausstejungskuratorin. Se is Mitgrindarin vo de "Histonauten", ana Autorngruppn zua multimediain Vamittlung vo Gschicht und Mitgrindarin vom Denkmalnetz Bayern.
Ruisreikäleipä

 
As Ruisreikäleipä ("ruis" = Koan, "reiskäleipä" = Lochbroud) is a finnisches Broud. Es is a flocha Loab, aus Koanmejh gmocht, mid an Loch in da Middn. Es hod an Duachmessa vo umara 30 Zantimäta und is 3-4 Zantimäta dick.
As Loch in da Middn hod an praktischn Nuzzn. Friacha is as Ruisreikäleipä Broud nua a boa moi im Joar bocha woan. Nacha iss, moast in da Kuche, auf Schtanga aufghengt woan. So woars lang hoitboar und a guada Proviant. Omdrei sois recht gsund sei.
As Ruisreikäleipä kimmt uaspringle aus Westfinnland. Des kimmt dohea, wei in Westfinnland moast nit mitn Head Broud bocha woan is, sundan mid an ausglogadn Broudbochofa. Des is vii aufwendiga und deshoib hod ma do imma glei an Haufa Broud bocha und des hod hoitboa sei miassn.
Kalakukko

Kalakukko is a Essn aus Finnland mid ana langa Tradizion, wo a Fiisch in an Loab Broud aussabocha wead. As Woat Kalakukku bedeidd sovii wia vasteggda Fiisch.
Kalakukko wead aus Koanmejh bocha und schaugt wia ra Broudloab aus. Solang ma en Loab nit oschneidd hoit si as Essn drin segs Wocha lang. Do drin liegt woi aa da unspringlige Sinn vo dera Zuabereitung.
Ealkenig

Erlkönig is a Balladn vom Johann Wolfgang von Goethe, di a im Joa 1782 gschrim hod. Es is aane vo de Balladn, wos praktisch a jeda kennt. Sowoi da "Schubert Franzl" ois aa da "Loewe Carl" haums vatont.
Gschicht.
Eignlich kummt de Idää ausn Dänischn, durtn haasst da Ealkenig oba "Ellerkonge", wos sowos wiar a „Öffnkenig“ (oisa „Elfenkönig“) is. Da Nauman „Ealkenig“ is meglichaweis a foische Iwasezung vo "Eller" ois "Erle" (so wia da Baam). "Kenig" hod daun wieda passt. Da Goethe Hansi hod de Balladn eignlich ois Eilog zu sein Singgspüü "Die Fischerinn" gschoffn, wo s de Doastöllarin bei da Oawat singan duat.
Inspiriat hod den Goethe angeblich de Nochricht, doss a Baua ausan Nochboaduaf middn in da Nocht mid sein krankn Kind zu aan Oazt grittn is. Wegn dera Gschicht gibz ar aa Denkmoi zwischn de heitign Stodtäu vo "Jena", Kunitz und Wenignjena.
Inhoit.
In aana stiamischn Nocht reit a Voda mid sein Buam durchn finstan Woid. Dea Gschropp glaubt in da Finstan de Gstoit vom Ealkenig zum segn und faungt au, si zum fiachtn. Da Voda vasuacht n Buam zum beruign, indem doss a eam eakleat, doss des nua da Newl is und da Schoddn vo dem Baam, oba es wiad imma äaga. Und zwoa so oag, doss den Vodan des koite Grausn pockt un ea vasuacht, im Galopp endlich haam z'kumman. Des schoffta aa, oba sei Kind ist do scho dod.
Bachama Roosmoarkt

Da Bachama Roosmoarkt (dt. "Berchinger Rossmarkt") is as grässde Wintavoiksfest in da Obapfoiz. Es findd jeds Joar z Bacham am Midwoch auf Liachtmess schtod.
Da Roosmoarkt is vua oim a Landwiatschoftsschau und a Woarnmoarkt mid an Haufa Fiarantn. Jeds Joar keman 25 - 30.000 Leid in de Schtod. Da Hähepunkt is owa de Ressaschau um neine in da Fruah.
Kaukasische Sprochn

Kaukasische Sprochn oda oidkaukasische Sprochn san de Sprochn im Kaukasusgebiet, de wo do scho vua da Eiwandarung vo indogermanischn, turkischn und semitischn Gruppn gredd worn san.
Es gibt eppa 40 oidkaukasische Sprochn aus drei Sprochfamilien mid uma 9 Milliona Sprecha.
De Leah vo de oidkaukasischn Sprochn wead "Kaukasistik", "Kaukasologie" oder "Kaukasiologie" gnennt.
Klassifikation.
Es gibt drei oidkaukasische Sprochfamilien mit genetisch untaschiedlicha Heakunft:
Potrace

Potrace is a freis Vektorisiarungsprogramm (sog.: "Open Source" Programm). Domid kost Rastagrafikn (z. B. Fotos) in Vektorgrafikn (Zeichnunga) umwondln.
Es gibd dofia zwoa Lizenzn, a freie unta GPL und a Profi-Lizenz.
Sundagau

Da Sundagau (dt. "Sundergau") woa im Middloita a Region im heiting Obabayern.
Sundagau bedeidd "Südgau" (im domolign Bayern hods unta andan aa an Noadgau und an Westgau gem).
De genaue Ausdehnung vom Sundagau is nit bekannt, es deafat nochn Spruner eppa midn Obaland identisch sei und hod no friacha Oipngau ghoaßn.
Hoadn

Hoadn oda Heiden, aa Buachwoaz (lat. "Fagopyrum", dt. "Buchweizen", engl. "buckwheat") is a Scheindroad, wei de Keandln wia Droad ausschaugn und teiweis aa so gnuzzt wean. Es is a Pflanznagoddung aus da Famij vo de Knetarichgwächs (Polygonaceae).
Hoadnsteaz.
Da Hoadnsteaz woa friacha in da Oipnregion oane vo de wichtigstn Schpeisn ibahapts.
Beigl

A Beigl oda Beigel (dt./engl. "Bagel", jiddisch בײגל oda בײגעל, YIVO-Schreibweis "beygl") is a runds Gebeck aus Geamdoag mid an Loch in da Middn.
Entschtandn is da Beigl ois jiddische Schpezialitet in Poin. Es gibt aa de Theorie, dass da Beigl vo Bayern auf Poin keman is.
Beigl san in USA und Kanada recht populea; vua oim in de Städd, wo s an Haufa Judn gibt.
Da Geamdoag aus Woaz wead zeascht kocht und nacha bocha. As Loch in da Middn woa guad fian Transpoat und zun Logan (im Gschäft oda auf an Vakaffsstandl).
Galerie.
Es gibt siaße und soizige Beigel, mid und ohne Schtrei.
Pulla

Pulla is a Sammebegriff fia finnische Mehjspeisn, de wo tradizionej zun Kafää gessn wean. Es is mid da schwedischn Kanelbulle vawandt.
Da Pulladoag is a Geamdoag. Tippisch is de braune, glenzade Krustn, da Hoglzugga oda de Mandlschtrei. Es gibt, wia bei uns dahoam, an Haufa vaschiedne Variaziona.
Sorghumhiasch

Sorghumhiasch oda Sorghumbrein (dt.: Sorghumhirsen) san Pflanzna aus da aus da Famij vo de Siaßgrasa (Poaceae). Es wead zun Droad zehjt und fia Mehj Viechfuada vawendd.
In da Obaufläch liegt Sorghumhiasch noch Woaz, Gugaruz, Reis und Geaschtn wejdweit an finfta Stej.. In Afrika is s de wichtigste Droadsoatn.
Da Heidnschuss

Da Heidenschuss is in Wean a kuazes Stick Stroßn, wos den Bloz „Am Hof“ mid da „Freyung“ vabindt. Unt am Eck is des Haus Nummero 3, auf dem a Schüüdl aubrocht ist „Da der Hayden scheuzzt“ (des haasst sovüü wia schiassn). An dem Haus woar aa a Skuiptua von an Sarazenen mit Pfäu und Bogn. Den haums oba 1851/1852 mit aan sablschwingatn Osmanen easetzt. Wos des Tafal fia an Uasprung hod, is historisch ned gaunz kloa. Es gibt oba a Gschichtl, wias dazua kumman is.
De Gschicht.
Wia de Tiakn im Joa 1529 seaschte Moi Wean belogat haum, is de Gschicht schee laungsaum entrisch wuan. Damiz in de Stod einekumman (es hod jo no dicke Stodmauan gem) hams unta dar Ead Tunnöö grom, in de s am End Minan glegt haum, mid denans daun de Mauan sprengan haum woin. Ana von denan Tunnöö is bis zua "Freyung" gaungan. Un nua duach a Bozn Masl is da Stod des grausliche Schicksoi daspoat blim, doss aud de Oat von de Tiakn eignumman wiad. Und des woa a so:
In aana von de stiamischn Nächt hod da Beckaghüüf "Josef Schulz" (oiso da Schuiz Pepi) beim Bockofn umgroblt. Auf aamoi heat a vom Kölla auffe an Muazkrawäu und Stimman. Ea schnappt si a Latern, geht obe und heat aus de Stimman ausse, doss aana des Wuat „Allah“ sogt (So sogn de Tiakn zu eanan Heagott). Do hod da Pepi glei iwarissn, wos si hinta da Köllawaund ospüüt: de Tiakn san do und da Huat brennt.
Stanteped hoda des sein Masta gsogt, dea hod no a boa aundare Mitbiaga zaummtrommed, und olle midanaund haums den Kölla unta Wossa gsezt. Ois daunn de Tiakn duach de Köllamaua duachbrochn san, ist des Wossa in eanan Tunnöö einegschwappt, es woa no kuaz a Gschraa, owa daun woans olle dasoffn. Wia daunn wieda a Ruah woa und des Wossa oogrennt is, sans in Kölla obegaungan und haum duatn de Leichn vo de hinichn Tiakn gfundn.
So is des Haus mid da Bäckarei zu sein Nauman kumman, „Zum Heidenschuss“. De Originäu-Hittn steht zwoa nimma, oba des Woazeichn an da Eckn Freyung und Strauchgossn erinnat aunan Bäckagsöö, dea damois gaunz Wean grett hod. Des is a Staatofe mid a Büüdl vo an Orientalen auf an Pfead.
Aungeblich hod da Kaisa Ferdinand auf des hinauf da Bäckainnung des Recht valiehn, doss olla Joa am Ostadienstog an feialichn Aufmasch ohoitn. Des haums a gmocht, und eascht im Joa 1809 haums de Gschicht wieda eigstööt.